b"\n_START_ARTICLE_\nRamon Balcells i Mas\xc3\xb3\n_START_SECTION_\nBiografia\n_START_PARAGRAPH_\nRamon Balcells va n\xc3\xa9ixer en 1882 al carrer de Roger de Ll\xc3\xbaria, n. 19, vuit\xc3\xa8 dels d\xc3\xa9u fills de Miquel Balcells i Llamos\xc3\xad i Dolors Mas\xc3\xb3 i Bori_NEWLINE_Estudi\xc3\xa0 al col\xc2\xb7legi de Sant Ignasi de Sarri\xc3\xa0 entre 1892 i 1899, i despr\xc3\xa9s a l'internat dels jesu\xc3\xaftes al Seminari de Barcelona, on curs\xc3\xa0 la carrera eclesi\xc3\xa0stica fins al 1905. En 1902 va comen\xc3\xa7ar a ser un dels catequistes de la secci\xc3\xb3 de nenes de la Cripta de la Sagrada Fam\xc3\xadlia. Llavors hi va descobrir la realitat del Poblet, la barriada d'immigrants que hi havia al voltant de la Sagrada Fam\xc3\xadlia: va veure que les noies abandonaven la pr\xc3\xa0ctica religiosa despr\xc3\xa9s de la Primera Comuni\xc3\xb3, igual que els estudis, per anar a treballar._NEWLINE_En 1905, va ser ordenat prevere a l'oratori de Sant Felip Neri. Es va fer conegut pels seus sermons, i fou capell\xc3\xa0 dels col\xc2\xb7legis de Loreto de Barcelona (1905-1908) i de Sarri\xc3\xa0 (1909-1917). Dedicat a l'apostolat femen\xc3\xad del Poblet, va fundar l'escola dominical per a les noies del barri a una vella nau industrial al carrer Val\xc3\xa8ncia, n. 371-379, i va tenir gran \xc3\xa8xit. En 1906 hi inaugura l'Escola Nocturna i el maig de 1907 l'Escola Di\xc3\xbcrna. Les tres eren gratu\xc3\xaftes i a c\xc3\xa0rrec de professors seglars. El 1909, se'n van fer c\xc3\xa0rrec les religioses Filles de la Caritat de Sant Vicen\xc3\xa7 de Pa\xc3\xbcl. En 1909 va comprar uns terrenys i hi aixec\xc3\xa0 la nova escola, el Patronat Social Escolar d'Obreres del Poblet, inaugurat parcialment el 30 de juliol de 1910 i acabat el 13 de juliol de 1919._NEWLINE_Confessor a diferents llocs i professor de religi\xc3\xb3, va estudiar per lliure la carrera de Magisteri a l'Escola Normal de Barcelona, que va acabar el 1913. Com a sacerdot, participava en els oficis de la Cripta de la Sagrada Fam\xc3\xadlia. En 1920 fou nomenat consiliari de les branques femenines d'Acci\xc3\xb3 Cat\xc3\xb2lica i poc despr\xc3\xa9s, consiliari de l'Institut de la Dona que Treballa, formada a partir de l'antiga Germandat de Socors Mutus de Santa Madrona, amb m\xc3\xa9s de sis mil s\xc3\xb2cies. En 1921, Balcells va fundar la Caixa Social del Patronat Social Escolar d'Obreres del Poblet, entitat destinada a fomentar l'estalvi entre les noies, preservar-lo i remunerar-lo. Poc despr\xc3\xa9s va obrir la caixa al p\xc3\xbablic, amb funci\xc3\xb3 de banc dioces\xc3\xa0 amb control eclesi\xc3\xa0stic, amb el nom de Caixa d'Estalvis de la Sagrada Fam\xc3\xadlia. _NEWLINE_Va \xc3\xa9sser proposat com a bisbe, per\xc3\xb2 la seva candidatura no va prosperar. El 1925 el Patronat del Poblet va adquirir l'edifici del carrer Sic\xc3\xadlia, n. 249-251, ja que no podia encabir les nombroses alumnes que tenia. Des del 1926, Balcells va ser consiliari de la Junta Diocesana d'Acci\xc3\xb3 Cat\xc3\xb2lica Femenina, entre altres c\xc3\xa0rrecs i en 1933 va presidir a Montserrat la primera assemblea de la Joventut Cat\xc3\xb2lica Femenina._NEWLINE_En comen\xc3\xa7ar la Guerra Civil espanyola, estava preocupat per salvaguardar els estalvis de les noies i fam\xc3\xadlies dipositats a la Caixa d'Estalvis de la Sagrada Fam\xc3\xadlia, que en \xc3\xa9sser una entitat pseudo eclesi\xc3\xa0stica corria perill per la persecuci\xc3\xb3 anticlerical. Va poder dipositar-los en cust\xc3\xb2dia a la Caixa. En col\xc2\xb7laboraci\xc3\xb3 amb Francesc Xavier Cunill, laic col\xc2\xb7laborador seu, negociava amb els caps anarquistes el rescat dels sacerdots detinguts i d'altres persones que havien estat empresonades. Veient el creixent perill, va decidir de marxar a Fran\xc3\xa7a i amb Xavier Cunill van negociar-ne la marxa amb un grup d'anarquistes._NEWLINE_El 3 de mar\xc3\xa7 de 1937, foren portats en cotxe fins a un bosc proper a Sant Salvador de Tol\xc3\xb3 (avui a Gavet de la Conca, Pallars Juss\xc3\xa0), on van arribar el mat\xc3\xad del 4: d'all\xc3\xad havien de passar cap a Andorra. Foren tra\xc3\xafts i assassinats, i enterrats all\xc3\xa0 mateix.\n_START_SECTION_\nVeneraci\xc3\xb3\n_START_PARAGRAPH_\nEn acabar la guerra, les despulles de Balcells foren traslladades al cementiri del Poble Nou en 1943, i en 2012 al claustre de Santa Anna de Barcelona, on havia estat rector._NEWLINE_El gener del 2012 es tanc\xc3\xa0 la investigaci\xc3\xb3 per iniciar-ne el proc\xc3\xa9s de beatificaci\xc3\xb3 i la documentaci\xc3\xb3 fou enviada a Roma. Proclamat venerable, el proc\xc3\xa9s continua el seu curs. \xc3\x89s un dels anomenats Dotze M\xc3\xa0rtirs de la Sagrada Fam\xc3\xadlia durant la Guerra Civil."